ଲଣ୍ଡନ ୨୩।୦୧ଃ ସଂପ୍ରତି ଭାରତର ସର୍ବଶ୍ରେଷ୍ଠ ବ୍ୟାଟସମ୍ୟାନ ବିରାଟ କୋହଲିଙ୍କୁ ୨୦୧୭ରେ ପୂର୍ବତନ ଓ୍ବିକେଟ୍ କିପର ବ୍ୟାଟସମ୍ୟାନ ମହେନ୍ଦ୍ର ସିଂହଙ୍କ ସ୍ଥାନରେ ଦଳର ପୂର୍ଣ୍ଣକାଳୀନ ଅଧିନାୟକ କରାଯାଇଥିଲା। ଏହା ପରଠୁ ସେ ତିନୋଟି ଫର୍ମାଟରେ ଦଳର ଅଧିନାୟକ ରହିଛନ୍ତି। ବିରାଟ କୋହଲି ପିତୃତ୍ବ ଅବକାଶ ଯୋଗୁଁ ଅଷ୍ଟ୍ରେଲିଆରେ ଆୟୋଜିତ ବର୍ଡର-ଗାଭାସ୍କର ଟ୍ରଫିର ପ୍ରଥମ ମ୍ୟାଚ୍ ପରେ ସ୍ବଦେଶ ଫେରିଥିଲେ। ଏହା ପରେ ଦଳର ଅଧିନାୟକ ଦାୟିତ୍ବ ଆଜିଙ୍କ୍ୟ ରାହାଣେ ସମ୍ଭାଳିଥିଲେ। ତାଙ୍କ ନେତୃତ୍ବରେ ଦଳ ଦମଦାର ପ୍ରଦର୍ଶନ କରି ଅଷ୍ଟ୍ରେଲିଆକୁ ପରାସ୍ତ କରି ଟେଷ୍ଟ ସିରିଜ୍କୁ ୨-୧ରେ ଜିତି ଇତିହାସ ରଚିଛି।
ହେଲେ ଦଳର ମୁଖ୍ୟ ପ୍ରଶିକ୍ଷକ ରବି ଶାସ୍ତ୍ରୀ ଏହି ଐତିହାସିକ ବିଜୟର ଶ୍ରେୟ ବିରାଟ କୋହଲିଙ୍କୁ ମଧ୍ୟ ଦେଇଛନ୍ତି। ଭାରତକୁ ଏବେ ଆଗାମୀ ଦୁଇ ବର୍ଷରେ ଆଇସିସିର ଦୁଇଟି ବଡ ଟୂର୍ଣ୍ଣାମେଣ୍ଟ ଖେଳିବାର ଅଛି। ଏହା ମଧ୍ୟରେ ଇଂଲଣ୍ଡର ପୂର୍ବତନ ସ୍ପିନର ମଣ୍ଟି ମାନେସର ବିରାଟ କୋହଲିଙ୍କ ଅଧିନାୟକତ୍ବକୁ ନେଇ ବଡ ବୟାନ ଦେଇଛନ୍ତି।
ପୂର୍ବତନ ବାମହାତୀ ସ୍ପିନର କହିଛନ୍ତି, ଯଦି ବିରାଟ କୋହଲିଙ୍କ ଅଧିନାୟକତ୍ବରେ ଭାରତରେ ହେବାକୁ ଥିବା ଦିନିକିଆ ବିଶ୍ବକପ୍ ଓ ଟି-୨୦ ବିଶ୍ବ କପ୍ ମଧ୍ୟରୁ ଗୋଟିଏରେ ଚମ୍ପିଆନ ନହୁଏ ତେବେ ତାଙ୍କୁ ଅଧିନାୟକ ପଦ ଛାଡିବାକୁ ପଡିବ। ମଣ୍ଟି ମାନେସରଙ୍କ ଅନୁଯାୟୀ, ଯଦି ଏମିତି ନହୁଏ ତେବେ ଅଧିନାୟକ ନେଇ କୋହଲିଙ୍କ ଉପରେ ପ୍ରଶ୍ନ ଉଠିବ। ସେ ଭଲ ନେତୃତ୍ବ ନେଉଛନ୍ତି ମାତ୍ର ତାଙ୍କୁ ନିଜ ଘରୋଇ ମାଟିରେ ହେବାକୁ ଥିବା ଦୁଇଟି ବିଶ୍ବ କପ୍ରୁ ଗୋଟିଏରେ ଟାଇଟଲ୍ ଜିତିବାକୁ ପଡିବ।
ବିରାଟ କୋହଲିଙ୍କ ଅଧିନାୟକତ୍ବରେ ଭାରତୀୟ ଦଳ ଏ ପର୍ଯ୍ୟନ୍ତ ଓ୍ବାର୍ଲ୍ଡ ଟେଷ୍ଟ ଚାମ୍ପିଅନସିପ୍ରେ ଦମଦାର ପ୍ରଦର୍ଶନ କରିଛି। ଦଳ ଲର୍ଡ୍ସ ପଡିଆରେ ହେବାକୁ ଥିବା ଫାଇନାଲ ମୁକାବିଲାରେ ସ୍ଥାନ ପାଇବା ପାଇଁ ନିକଟତର ହୋଇଛି। ମାତ୍ର ତାଙ୍କ ନେତୃତ୍ବରେ ଭାରତ ଗୋଟିଏ ହେଲେ ଆଇସିସି ଟୂର୍ଣ୍ଣାମେଣ୍ଟ ଜିତି ନାହିଁ। ଭାରତ ଶେଷ ଥର ପୂର୍ବତନ ଅଧିନାୟକ ମହେନ୍ଦ୍ର ସିଂହଙ୍କ ନେତୃତ୍ବରେ ୨୦୧୩ରେ ଚମ୍ପିଆନ୍ସ ଟ୍ରଫି ଜିତିଥିଲା। ବିରାଟଙ୍କ ନେତୃତ୍ବରେ ଭାରତ ୨୦୧୭ରେ ଚମ୍ପିଆନ୍ସ ଟ୍ରଫି ଓ ୨୦୧୯ରେ ଦିନିକିଆ ବିଶ୍ବ କପ୍ ଜିତି ପାରିନଥିଲା।
